Glipsie: "Wenner" van presidentsverkiesing dag voor verkiesing bekend gemaak | Maroela Media
Niemand het, luidens die Nederlandse gehaltekoerant Trouw, verwag dat die presidentsverkiesing in Azerbeidjan regverdig sou verloop nie.
Maar sowat van gekonkel het niemand kon voorsien nie – die spesiale toestel wat die kiesers op die hoogte moes hou oor hoe die stemtellery verloop, het soos 'n bom gewerk – en die uitslae die dag vóór kiesers stembus toe is, bekend gemaak.
Volgens die "uitslae" het die sittende president van Azerbeidjan, Ilham Alijev, 72,6% van die stemme getrek, met die name en persentasie stemme van die ander kandidate kompleet.
Die "Onafhanklike" Verkiesingskommissie het verduidelik dat dit 'n glips was en dat 'n vorige verkiesing se uitslae tydens 'n toetslopie deurgeglip het. Niemand glo dit egter nie, omdat die name dié van die huidige verkiesing is.
Intussen is die verkiesing wél gehou en met die stemtellery begin – en die president het tot dusver byna 85% van die stemme gekry – heelwat beter as die gekookte syfers.